**­**

† Ο ΜΗΤΡΟΠΟΛΙΤΗΣ

ΛΕΥΚΑΔΟΣ & ΙΘΑΚΗΣ

Θ Ε Ο Φ Ι Λ Ο Σ

**ΜΗΝΥΜΑ**

**ΕΠΙ Τῌ ΕΝΑΡΞΕΙ ΤΟΥ ΝΕΟΥ ΚΑΤΗΧΗΤΙΚΟΥ ΕΤΟΥΣ**

**2 0 2 5 - 2 0 2 6**

***Ἀγαπητά μου παιδιά,***

Περάσαμε σήμερα ξανά τήν πόρτα τῆς ἐκκλησιᾶς μας, ἀνταποκρινόμενοι στοῦ Χριστοῦ μας τό κάλεσμα, γνωρίζοντας ποῦ βρίσκεται *«ἡ Ὁδός καί ἡ Ἀλήθεια καί ἡ Ζωή»·* Ποιός εἶναι τό πραγματικό μας καταφύγιο.

Ἡ περιρρέουσα ἀτμόσφαιρα, παγκοσμίως, φέρνει μηνύματα διόλου αἰσιόδοξα. *«Πόλεμοι καί ἀκοαί πολέμων».* Πόλεμοι ἰδεολογικοί, χωρίς τή διάθεση ν’ ἀκούσουμε τή φωνή ἤ ἔστω ν’ ἀφουγκρασθοῦμε τήν ἀγωνία τοῦ διπλανοῦ. Βία λεκτική καί σωματική. “Cancel” (ἀκύρωση, δηλαδή, καί διαγραφή) σέ ὅ,τι ἐκ πρώτης ὄψεως δέν μᾶς ταιριάζει· ὅ,τι χαλάει τήν ὁμοιογένεια καί δέν ὑποκλίνεται στό «ἀλάθητο» καί στό «μονοπώλιο» πού διεκδικοῦμε γιά τόν ἑαυτό μας. Κοινωνικός ἀποκλεισμός καί περιθωριοποίηση ἀπό τήν παρέα, τήν εὐρύτερη ὁμάδα κι ἀπό τό κάδρο τῆς κοινωνίας ὅλης, εἰ δυνατόν. Παγκόσμια ἀναστάτωση καί ἀνασφάλεια. Ἔνταση κοινωνική. Ὅλοι ἐναντίον ὅλων. Ἕνα μεῖγμα ἐκρηκτικό πού δηλητηριάζει τόν ἀέρα πού προσπαθοῦμε νά ἀναπνεύσουμε.

*«Πρός τίνα καταφύγω ἄλλην, Ἁγνή; Ποῦ προσδράμω, λοιπόν, καί σωθήσομαι; Ποῦ πορευθῶ; Ποίαν δέ ἐφεύρω καταφυγήν; Ποίαν θερμήν ἀντίληψιν; Ποίαν ἐν ταῖς θλίψεσι βοηθόν;»* Αὐτό ψέλνουμε ἱκετευτικά στή Μεγάλη Παράκληση τῆς Παναγίας μας τόν Δεκαπενταύγουστο. Κι Ἐκείνη, ἡ Ὁδηγήτρια Θεοτόκος, μᾶς δείχνει τόν δρόμο τῆς Ἐλπίδας: τόν Χριστό μας· τήν Ἐκκλησία Του.

Μᾶς δείχνουν τόν δρόμο σήμερα καί τά παιδιά μας πού ἔχουν τήν εὐκαιρία, μέ τή βοήθεια τῶν γονιῶν καί τῶν ἀναδόχων τους, νά κατευθύνουν τά πρῶτα νηπιακά τους

βήματα στήν *«αὐλή τῶν λογικῶν προβάτων»,* τήν Αὐλή τοῦ Χριστοῦ, τήν Ἐκκλησία Του. Μαθαίνουν νά ἐκκλησιάζονται καί νά κοινωνοῦν· νά διακονοῦν στό Ἱερό Βῆμα καί νά βλέπουν τόν Ναό ὡς χῶρο δικό τους, οἰκεῖο· νά ἀναστρέφονται ἐκεῖ «σάν στό Σπίτι τους». Μαθαίνουν νά βρίσκουν τούς φίλους καί τίς φίλες τους κάθε Σάββατο ἤ Κυριακή στή συνάντηση τοῦ *«κατηχητικοῦ»,* ὅπως τό ἤξεραν οἱ παλιότεροι –στή *«Νεανική Συντροφιά»* τῆς Ἐνορίας, ὅπως λέγεται σήμερα ἤ σέ κάποια ἄλλη δραστηριότητα πού διεξάγεται ἐκεῖ.

***Ἀγαπητά μου παιδιά,***

Ἀρχίζουν ἀπό σήμερα ξανά οἱ τακτικές βδομαδιάτικες συναντήσεις σας στήν ἀγκαλιά τῆς Ἐκκλησίας μας καί ὅ,τι ἄλλο ἑτοιμάζουν γιά σᾶς οἱ πνευματικοί σας πατέρες, οἱ ἱερεῖς μας, μαζί μέ τούς συνεργᾶτες τους κατηχητές: παιχνίδια καί πρωταθλήματα· κοντινές ἐξορμήσεις καί μεγαλύτερες ἐκδρομές· γιορτές καί θεατρικά· κατασκευές καί ἄλλες δημιουργίες.

Μέσα ἀπό αὐτά γνωρίζουμε τήν Πίστη μας καί τήν πρόταση Ζωῆς τοῦ Χριστοῦ μας. Μαθαίνουμε τήν ἱερά Ἱστορία καί τόν πλοῦτο τῆς Παράδοσής μας. Βρίσκουμε, τελικά, τόν δρόμο γιά τήν Ἁγία Τράπεζα, ὅπου προσφέρεται ξανά καί ξανά ὁ *«οὐράνιος Ἄρτος»,* ἡ *«τροφή τοῦ παντός κόσμου»,* ὁ Χριστός μας.

Ἐσεῖς βρήκατε τόν δρόμο. Εἴδατε τήν Θύρα τῆς Σωτηρίας, τήν Ἐκκλησία μας· τήν πόρτα πού μένει πάντα ἀνοιχτή, χωρίς νά ἀποκλείει κανέναν ἄνθρωπο. Δεῖξτε την πόρτα αὐτή τήν ὀρθάνοιχτη καί στούς γονεῖς, στά ἀδέρφια καί στούς φίλους σας. Ἐάν καί ἐφ’ ὅσον θέλουν. Οἱ περισσότεροι, νά εἶστε σίγουροι, θά τό χαροῦν.

***Ἀγαπητοί μου γονεῖς καί λοιποί ἐνήλικες, μέλη τίμια τῆς Ἐκκλησίας μας,***

Βοηθῆστε τήν κατηχητική προσπάθεια τῆς τοπικῆς μας Ἐκκλησίας. Δέν εἶναι εὐθύνη μόνο τῶν κληρικῶν, ἀλλά καί τοῦ κάθε Χριστιανοῦ. Μπορεῖτε νά συμβάλετε μέ τήν προσευχή καί τόν καλό σας λόγο· μέ τήν ἠθική σας στήριξη, ἀλλά καί μέ κάθε ὑλική συνεισφορά ὅποιος θέλει καί μπορεῖ.

Καλή κατηχητική χρονιά, εὐχόμαστε, σέ ὅλους!

Μέ χαρά σᾶς ὑποδεχόμαστε οἰκογενειακῶς καί σᾶς καλωσορίζουμε!

Μέ πατρικές εὐχές καί τήν ἐν Χριστῷ ἀγάπη

Ο ΜΗΤΡΟΠΟΛΙΤΗΣ ΚΑΙ ΠΝΕΥΜΑΤΙΚΟΣ ΣΑΣ ΠΑΤΕΡΑΣ

† Ὁ Λευκάδος καί Ἰθάκης Θ ε ό φ ι λ ο ς